

ПРИЛОЖЕНИЕ I

**МИТА ЗА ПРОДУКТИ** **С ПРОИЗХОД ОТ ДЪРЖАВИТЕ ПАРТНЬОРИ ОТ ИАО**

1. Без да се засяга параграф 4, на датата на влизане в сила на настоящото споразумение митата на ЕС (наричани по-долу „мита на ЕС“) се премахват напълно за всички продукти от глави 1 — 97 от Хармонизираната система (с изключение на продуктите от глава 93 от нея), които са с произход от държава партньор от ИАО. По отношение на продуктите от глава 93 ЕС продължава да налага прилаганата митническа ставка за най-облагодетелствана нация (наричана по-долу „митническа ставка за НОН“).

2. По отношение на вноса на продукти от тарифна позиция 1701 с произход от която и да e държава партньор от ИАО, призната от ООН като спадаща към най-слаборазвитите държави, продължават да се прилагат разпоредбите на член 51[[1]](#footnote-1).

3. С оглед прилагането на разпоредбите на член 50, от 1 октомври 2015 г. може да се счита, че на пазарите на продукти от тарифна позиция 1701 са възникнали смущения, когато в продължение на два последователни месеца пазарната цена на бялата захар в ЕС e под 80 % от преобладаващата пазарна цена на бялата захар в ЕС по време на предходната пазарна година.

4. Параграф 1 не се прилага по отношение на продукти от тарифни позиции 1701 и 0803 0019, които са с произход от държавите партньори от ИАО и са допуснати за свободно обращение във френските отвъдморски департаменти. Настоящата разпоредба се прилага за период от десет (10) години, считано от датата на влизане в сила на настоящото споразумение. Посоченият период се удължава с допълнителен период от десет (10) години, освен ако страните не се споразумеят за друго.

1. За тази цел и чрез дерогация от член 50 е възможно прилагането на защитни мерки по отношение на отделна държава, призната от ООН като спадаща към най-слаборазвитите държави. [↑](#footnote-ref-1)